Jannie Mouton vertel oor siektetoestandJannie Mouton. Een van die bekendste Afrikaanse sakemanne, kunsversamelaars en liefhebbers van die Afrikaanse letterkunde, Jannie Mouton van die PSG-groep, het aangekondig dat ŉ vroeë vorm van demensie by hom gediagnoseer is. Die PSG-groep besit benewens PSG en PSG Konsult ook groot belange in maatskappye soos Capitec en Curro. Mouton, wat bekend is om sy standpunt dat Suid-Afrikaanse kuns- en letterkundeskatte nie die land moet verlaat nie, en sy bereidheid om sy hand in eie sak te steek om dit te verseker, is die nie-uitvoerende voorsitter van PSG. Hy is in 2010 as uitvoerende voorsitter van PSG opgevolg deur sy seun, Piet Mouton. Jannie Mouton het die aankondiging oor sy demensie in ŉ ope brief gedoen. Hy sê in die brief dat sy korttermyn-geheue nie meer goed is nie, met die gevolg dat hy soms name en fynere besonderhede vergeet, homself herhaal of gedisoriënteerd voorkom. Hy ontvang die beste mediese behandeling en die onderskraging van sy gesin, het Mouton gesê. Hy is reeds die afgelope agt jaar nie meer uitvoerende voorsitter van PSG nie, maar bly in ŉ raadgewende hoedanigheid by PSG betrokke en gaan elke dag na sy kantoor by die groep se hoofkantoor in Stellenbosch, waar sy verantwoordelikhede afgeskaal is. Hoewel die presiese aard en omvang van Mouton se demensie nie aangekondig is nie, is verskeie algemene feite oor die siektetoestand bekend. Dit is byvoorbeeld so dat die uitwerking van die siekte beperk kan word deur die tipe uitstekende mediese behandeling waartoe Mouton toegang het. Demensie is die versamelnaam vir ŉ veelheid simptome wanneer die breinweefsel afgetakel word. Ondanks heersende persepsies is dit nie so dat almal wat aan demensie ly, noodwendig Alzheimer se siekte kry nie.